Predkladacia správa

Návrh zákona, ktorým sa mení a dopĺňa zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov (ďalej len "zákon o odmeňovaní") sa predkladá na základe uznesenia vlády Slovenskej republiky  z 30. marca 2005 č. 222. Vláda Slovenskej republiky v bode C.3. uložila ministrovi práce, sociálnych vecí a rodiny do 31. mája 2005 predložiť na rokovanie vlády Slovenskej republiky novelu zákona o odmeňovaní v zmysle časti IV/5 Správy o nábehu fiškálnej decentralizácie a návrhu na rozdelenie prostriedkov z rozpočtovej rezervy na fiškálnu decentralizáciu v štátnom rozpočte na rok 2005.
Návrh zákona súvisí so zavedením nového systému financovania obcí a vyšších územných celkov, ktorého podstatou je posilniť daňové príjmy obcí a stanoviť daňové príjmy vyšších územných celkov. Začatím fiškálnej decentralizácie sa posilnili rozhodovacie právomoci územných samospráv, posilnila sa ich samostatnosť a zodpovednosť pri používaní finančných zdrojov verejnej správy. Ako ďalší krok decentralizácie financií sa navrhuje, aby sa táto samostatnosť a zodpovednosť uplatnila aj pri odmeňovaní zamestnancov obcí a vyšších územných celkov, ktorí zabezpečujú výkon práce vo verejnom záujme, s výnimkou zamestnancov škôl a školských zariadení. 
V tejto súvislosti sa navrhuje z pôsobnosti zákona o odmeňovaní vypustiť obce, vyššie územné celky, ako aj rozpočtové organizácie a príspevkové organizácie v ich pôsobnosti (okrem škôl a školských zariadení). Pri odmeňovaní zamestnancov by uvedení zamestnávatelia mali postupovať podľa Zákonníka práce. 
Návrh zákona nebude mať negatívny dopad na štátny rozpočet a na ostatné verejné rozpočty, nemá vplyv na zamestnanosť, tvorbu pracovných miest, hospodárenie podnikateľskej sféry,  obyvateľstvo, ani dopad na životné prostredie, preto sa nevyhotovuje doložka finančných, ekonomických, environmentálnych vplyvov, vplyvov na zamestnanosť a podnikateľské prostredie.
Návrh zákona bol predmetom medzirezortného pripomienkového konania. Bol zaslaný prostredníctvom elektronickej pošty 21. apríla 2005 predsedovi vlády Slovenskej republiky, všetkým podpredsedom vlády Slovenskej republiky, ministerstvám, ostatným ústredným orgánom štátnej správy, Konfederácii odborových zväzov Slovenskej republiky, Asociácii zamestnávateľských zväzov a združení Slovenskej republiky, Združeniu miest a obcí Slovenska, všetkým samosprávnym krajom, spolu 48 pripomienkujúcim subjektom. 
Pripomienky k návrhu zákona neuplatnilo 20 pripomienkujúcich subjektov a 15 pripomienkujúcich subjektov nezaslalo pripomienky. Pripomienky zásadného charakteru uplatnilo 5 pripomienkujúcich subjektov zo skupiny povinných a ostatných subjektov. Niektoré odôvodnené legislatívno-technické pripomienky a pripomienky Jazykovedného ústavu Ľ. Štúra boli do návrhu zákona zapracované. Vyhodnotenie pripomienkového konania je súčasťou materiálu.
Z dôvodu, že novela zákona sa dotýka rozpočtových organizácií a príspevkových organizácií, ktorých zriaďovateľom je obec a vyšší územný celok a navrhuje sa, aby tieto organizácie boli vypustené z pôsobnosti zákona o odmeňovaní, v rámci medzirezortného pripomienkového konania reagovali inštitúcie, ktorých sa problematika dotýka a ktoré spadajú pod jednotlivé samosprávne kraje. Tieto reakcie možno považovať za podnety, ktorými organizácie vyjadrili zásadný nesúhlas s navrhovanou novelou, ale aj za pripomienky verejnosti. Zaevidovaných bolo navyše 91 inštitúcií, prevažne knižníc z celého Slovenska, ale aj ďalších inštitúcií ako napr. Krajská pobočka Spolku slovenských knihovníkov Trenčianskeho kraja, Národný bibliografický ústav Slovenskej národnej knižnice, Riaditelia verejných knižníc Košického samosprávneho kraja  a Spolok slovenských knihovníkov, ktorí vyjadrili nesúhlasné stanovisko za svojich zamestnancov, pričom pripomienky uplatnili aj jednotlivo ich samotní zamestnanci. Tieto organizácie a fyzické osoby vyjadrili svoj názor elektronickou poštou. Väčšina pripomienkujúcich sa stotožnila so zásadným nesúhlasom profesijných občianskych združení Slovenskej asociácie knižníc a Spolku slovenských knihovníkov, ktoré zastupujú rôzne typy a druhy knižníc, ktorých zriaďovateľmi sú štátne orgány, územná samospráva (VÚC a obce), rozpočtové a príspevkové organizácie štátu a územnej samosprávy, vysoké školy a iné právnické osoby z verejného aj privátneho sektora, aby sa predmetný zákon o odmeňovaní zamestnancov nevzťahoval na knižničných pracovníkov. 
Zo stanoviska Odborového zväzu pracovníkov knižníc Slovenskej republiky, ktorý rovnako nesúhlasí a žiada, aby bolo odmeňovanie týchto zamestnancov naďalej ponechané v pôvodnom systéme tabuľkových platov vyplýva, že zastupuje 35 základných organizácií s 862 členmi. Poznamenávame, že z uvedeného počtu základných organizácií sa nesúhlasne k novele vyjadrili asi tri štvrtiny organizácií za svojich členov, pričom k výzve sa pripojili ďalšie knižnice, ktoré nie sú združené v uvedenom odborovom zväze. 
Rada hospodárskeho partnerstva a sociálneho partnerstva Slovenskej republiky prerokovala návrh zákona 3. júna 2005, berie ho na vedomie s tým, že zástupcovia odborových zväzov a Združenia miest a obcí Slovenska s návrhom zákona nesúhlasia.
Návrh zákona bol 7. júna 2005 prerokovaný v Legislatívnej rade vlády Slovenskej republiky, ktorej pripomienky sú zapracované do predkladaného materiálu.